P6_TA(2006)0116

Υποστήριξη των φυτικών καλλιεργειών που δεν προορίζονται για τη διατροφή

Ψήφισμα του Ευρωπαϊκού Κοινοβουλίου σχετικά με την προώθηση των καλλιεργειών που δεν προορίζονται για τη διατροφή (2004/2259(INI))

Το Ευρωπαϊκό Κοινοβούλιο,

- έχοντας υπόψη την Πράσινη Βίβλο της Επιτροπής, της 29ης Νοεμβρίου 2000, "Προς μία ευρωπαϊκή στρατηγική για την ασφάλεια του ενεργειακού εφοδιασμού" (COM(2000)0769),

- έχοντας υπόψη την ανακοίνωση της Επιτροπής της 26ης Νοεμβρίου 1997, με τίτλο "Ενέργεια για το μέλλον: ανανεώσιμες πηγές ενέργειας — Λευκή Βίβλος για κοινοτική στρατηγική και σχέδιο δράσης" (COM(1997)0599),

- έχοντας υπόψη την οδηγία 2001/77/ΕΚ του Ευρωπαϊκού Κοινοβουλίου και του Συμβουλίου της 27ης Σεπτεμβρίου 2001 σχετικά με την προαγωγή της ηλεκτρικής ενέργειας που παράγεται από ανανεώσιμες πηγές στην εσωτερική αγορά ηλεκτρικής ενέργειας [1],

- έχοντας υπόψη την ανακοίνωση της Επιτροπής της 26ης Μαΐου 2004, προς το Συμβούλιο και το Ευρωπαϊκό Κοινοβούλιο σχετικά με το μερίδιο της ανανεώσιμης ενέργειας της ΕΕ, σύμφωνα με το άρθρο 3 της οδηγίας 2001/77/ΕΚ, αξιολόγηση του αντίκτυπου των νομοθετικών πράξεων και άλλων κοινοτικών πολιτικών στην εξέλιξη της συμβολής των ανανεώσιμων πηγών ενέργειες στην ΕΕ και προτάσεις για συγκεκριμένες δράσεις (COM(2004)0366),

- έχοντας υπόψη το πρόγραμμα της Επιτροπής της 7ης Δεκεμβρίου 2005"Ευφυής ενέργεια — Ευρώπη" [2]"Σχέδιο δράσης για τη βιομάζα" (COM(2005)0628) και την ανακοίνωση της Επιτροπής της 8ης Φεβρουαρίου 2006"Στρατηγική της ΕΕ για τα βιοκαύσιμα" (COM(2006)0034),

- έχοντας υπόψη την οδηγία 2003/30/ΕΚ του Ευρωπαϊκού Κοινοβουλίου και του Συμβουλίου της 8ης Μαΐου 2003 σχετικά με την προώθηση της χρήσης βιοκαυσίμων ή άλλων ανανεώσιμων καυσίμων για τις μεταφορές [3],

- έχοντας υπόψη την οδηγία 98/70/ΕΚ του Ευρωπαϊκού Κοινοβουλίου και του Συμβουλίου της 13ης Οκτωβρίου 1998 σχετικά με την ποιότητα των καυσίμων βενζίνης και ντίζελ και την τροποποίηση της οδηγίας 93/12/ΕΟΚ του Συμβουλίου [4],

- έχοντας υπόψη τον κανονισμό (ΕΚ) αριθ. 1782/2003 του Συμβουλίου, της 29ης Σεπτεμβρίου 2003, για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργούς [5],

- έχοντας υπόψη την απόφαση αριθ. 280/2004/ΕΚ του Ευρωπαϊκού Κοινοβουλίου και του Συμβουλίου, της 11ης Φεβρουαρίου 2004, για μηχανισμό παρακολούθησης των εκπομπών αερίων που συμβάλλουν στο φαινόμενο του θερμοκηπίου στην Κοινότητα και εφαρμογής του πρωτοκόλλου του Κιότο [6],

- έχοντας υπόψη την οδηγία αριθ. 2003/96/ΕΚ του Συμβουλίου της 27ης Οκτωβρίου 2003 σχετικά με την αναδιάρθρωση του κοινοτικού πλαισίου φορολογίας των ενεργειακών προϊόντων και της ηλεκτρικής ενέργειας [7],

- έχοντας υπόψη το ψήφισμά του της 29ης Σεπτεμβρίου 2005 σχετικά με το μερίδιο της ανανεώσιμης ενέργειας της ΕΕ και προτάσεις για συγκεκριμένες δράσεις [8],

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Γεωργίας και Ανάπτυξης της Υπαίθρου (A6-0040/2006),

Α. λαμβάνοντας υπόψη ότι η παραγωγή ανανεώσιμων πρώτων υλών αποτελεί δίοδο για τη σύνδεση της Κοινής Γεωργικής Πολιτικής με σύγχρονες και καινοτόμους πολιτικές όπως αυτές που καθορίζονται στα συμπεράσματα του Ευρωπαϊκού Συμβουλίου της Λισαβόνας και του Γκέτεμποργκ,

Β. λαμβάνοντας υπόψη ότι στο πλαίσιο της αειφόρου ανάπτυξης, η παραγωγή ανανεώσιμων πρώτων υλών και η χρήση οργανικών αποβλήτων δύνανται να συνεισφέρουν στην αναβάθμιση του περιβάλλοντος, στην αειφόρο παραγωγή ενέργειας, στην απασχόληση και στην περιφερειακή ισορροπία, συμμετέχοντας παράλληλα στη μεγαλύτερη διαφοροποίηση και αυτάρκεια μιας πολυλειτουργικής γεωργίας,

Γ. λαμβάνοντας υπόψη ότι οι ανανεώσιμες πρώτες ύλες μπορούν να αντικαταστήσουν εν μέρει τις ορυκτές πηγές ενέργειας και, με έναν ισορροπημένο και στρατηγικό συνδυασμό όλων των πηγών ενέργειας, να συμβάλουν στη μείωση της ενεργειακής εξάρτησης της ΕΕ, ελαχιστοποιώντας τους πολιτικούς και οικονομικούς κινδύνους που απορρέουν από τις εισαγωγές· λαμβάνοντας υπόψη, παράλληλα, ότι οι ανανεώσιμες πρώτες ύλες συμβάλλουν στη μείωση των εκπομπών αερίων του θερμοκηπίου, καθώς και σε μια καλύτερη διαχείριση του κύκλου ζωής των υλικών,

Δ. λαμβάνοντας υπόψη ότι η ανάπτυξη των καλλιεργειών που δεν προορίζονται για τη διατροφή δεν πρέπει να υπονομεύει τον στρατηγικό στόχο της επισιτιστικής αυτάρκειας, ο οποίος αποτελεί στόχο της κοινής γεωργικής πολιτικής από τις αρχές της,

Ε. λαμβάνοντας υπόψη ότι, παρόλο που οι καλλιέργειες που δεν προορίζονται για τη διατροφή φαίνεται ότι προσφέρουν νέες δυνατότητες στη σύγχρονη γεωργία, ιδίως στον τομέα της ενέργειας, πρέπει ωστόσο να προσδιοριστεί σωστά το ανταγωνιστικό πλαίσιο εντός του οποίου η υποκατάσταση καλλιεργειών που δεν προορίζονται για τη διατροφή είναι βιώσιμη για τον αγρότη και για τη λειτουργία μίας νέας αλυσίδας παραγωγής,

ΣΤ. λαμβάνοντας υπόψη ότι, προκειμένου να αναπτύξει οποιαδήποτε ισχύ το εγχείρημα της ενεργειακής διαφοροποίησης της Ευρώπης με στόχο την καταπολέμηση του φαινομένου του θερμοκηπίου, οι όποιες πολιτικές ανάπτυξης των βιοκαυσίμων και αξιοποίησης της βιομάζας πρέπει να στηρίζονται σε πρότυπα παραγωγής που να συντελούν στην εξοικονόμηση ενέργειας,

Ζ. λαμβάνοντας υπόψη ότι, παρόλο που η ανάπτυξη των καλλιεργειών που δεν προορίζονται για τη διατροφή μπορεί να έχει θετικά αποτελέσματα στο πρόβλημα της αύξησης της θερμοκρασίας του πλανήτη, είναι απαραίτητο να εκπονηθούν από την αρχή αναλύσεις κόστους-οφέλους προκειμένου να υπολογισθεί το σύνολο του κόστους παραγωγής, και να εκτιμηθεί σωστά η αξία οιωνδήποτε νέων προσανατολισμών που ενδέχεται να ακολουθηθούν,

Η. λαμβάνοντας υπόψη ότι τα αποθέματα πετρελαίου και φυσικού αερίου μειώνονται σταθερά και ότι τα επόμενα 15 χρόνια η παραγωγή πετρελαίου είναι πιθανόν να μειωθεί και κατά συνέπεια θα αυξηθούν οι τιμές του πετρελαίου· λαμβάνοντας υπόψη ότι απαιτείται επειγόντως, ως εκ τούτου, οικονομικότερη και αποδοτικότερη χρήση της ενέργειας στον τομέα της γεωργίας και των τροφίμων, ιδίως μέσω της μείωσης των αποστάσεων μεταφοράς και της αποκέντρωσης του επισιτιστικού εφοδιασμού και της παραγωγής ενέργειας,

Θ. λαμβάνοντας υπόψη ότι η παραγωγή ενέργειας από βιομάζα αποτελεί πρόκληση , η οποία συνδυάζει διάφορους τομείς όπως η παραγωγή ενέργειας, η προστασία του περιβάλλοντος, η τυποποίηση και η ασφάλεια του εφοδιασμού μέσω της αξιοποίησης τοπικών ανανεώσιμων πηγών ενέργειας και ανανεώσιμων πρώτων υλών,

Ι. λαμβάνοντας υπόψη ότι η ανάγκη των ραγδαία εξελισσόμενων βιομηχανικά οικονομιών της Ασίας και άλλων αναπτυσσομένων περιοχών σε συμβατικά καύσιμα θα έχουν σημαντική αύξηση στο άμεσο μέλλον, συμβάλλοντας καθοριστικά στη μείωση των παγκοσμίων αποθεμάτων πετρελαίου,

ΙΑ. λαμβάνοντας υπόψη ότι πρέπει να διασφαλιστεί η ασφάλεια του εφοδιασμού μέσω της διαφοροποίησης των ενεργειακών πηγών, προκειμένου να μειωθεί η εξάρτηση της ΕΕ από τις εισαγωγές ορυκτών καυσίμων από τρίτες χώρες,

ΙΒ. λαμβάνοντας υπόψη ότι, στις αγροτικές περιοχές, τα βιοκαύσιμα μπορούν να δημιουργήσουν πολύ περισσότερες θέσεις απασχόλησης από ό, τι τα ορυκτά καύσιμα και μπορούν μάλιστα να εξελιχθούν σε πραγματική κοινωνικοοικονομική εναλλακτική επιλογή σε πολλές περιοχές στις οποίες μειώνονται ή έχουν εγκαταλειφθεί οι τοπικές καλλιέργειες λόγω της μεταρρύθμισης της ΚΓΠ, όπως συμβαίνει για παράδειγμα με τα ζαχαρότευτλα ή το βαμβάκι,

ΙΓ. λαμβάνοντας υπόψη ότι η εξέλιξη της αξιοποίησης των ανανεώσιμων πηγών ενέργειας μπορεί να έχει θετική επίδραση μεταξύ άλλων στην απασχόληση σε περιοχές με υψηλή ανεργία μέσω της προώθησης της ανάπτυξης της παραγωγής στις αγροτικές περιοχές, της αύξησης της απασχόλησης, της ανάπτυξης της βιομηχανίας και των υπηρεσιών που σχετίζονται με τις ανανεώσιμες πηγές ενέργειας και της αποκατάστασης της γεωργικής καλλιέργειας των ωφέλιμων εκτάσεων καλλιέργειας στα νέα κράτη μέλη που έχουν σταματήσει να καλλιεργούνται λόγω της διαδικασίας μετασχηματισμού,

ΙΔ. λαμβάνοντας υπόψη ότι η οδηγία 2003/30/ΕΚ για τα βιοκαύσιμα προβλέπει ότι, έως το 2010, ο στόχος κατανάλωσης βιοκαυσίμων επί του συνόλου των καυσίμων προς χρήση στις μεταφορές θα πρέπει να είναι 5,75%, ποσοστό το οποίο ισοδυναμεί σε 40 εκατομμύρια τόνους διοξειδίου του άνθρακα ετησίως· λαμβάνοντας υπόψη ότι το επίπεδο κατανάλωσης βιοκαυσίμων στα κράτη μέλη είναι επί του παρόντος μόλις στο 1,4 % επί του συνόλου των καυσίμων προς χρήση στις μεταφορές· λαμβάνοντας επίσης υπόψη ότι συνιστάται ως εκ τούτου ουσιαστική τροποποίηση της πολιτικής,

ΙΕ. λαμβάνοντας υπόψη ότι πολλά κράτη μέλη στηρίζονται στις φορολογικές απαλλαγές των καυσίμων προκειμένου να προωθήσουν την παραγωγή βιοκαυσίμων, όπως αυτές παρέχονται από την οδηγία 2003/96/ΕΚ σχετικά με τη φορολογία επί της ενέργειας,

ΙΣΤ. λαμβάνοντας υπόψη ότι είναι απαραίτητη η θέσπιση εσωτερικής αγοράς για τα γεωργικά προϊόντα για χρήση ως πηγές ενέργειας και καύσιμα,

ΙΖ. λαμβάνοντας υπόψη ότι όλες οι ευρωπαϊκές και εθνικές επιχορηγήσεις, οι δασμοί, καθώς και οι κανονισμοί και οι οδηγίες για την προώθηση των ενεργειακών καλλιεργειών και των βιοκαυσίμων πρέπει να συμφωνούν πάντοτε με τις κατευθυντήριες γραμμές του ΠΟΕ,

ΙΗ. λαμβάνοντας υπόψη ότι οι ενεργειακές καλλιέργειες μπορεί να έχουν θετική επίδραση στη βιοποικιλότητα, στο έδαφος και στους υδάτινους πόρους, υπό την προϋπόθεση ότι επεκτείνουν την εναλλαγή των καλλιεργειών, λαμβάνουν πλήρως υπόψη τις απαιτήσεις της πολλαπλής συμμόρφωσης και ότι λαμβάνονται πρακτικά μέτρα για τη βελτίωση της γονιμότητας του εδάφους,

ΙΘ. λαμβάνοντας υπόψη ότι κατά την παραγωγή ενέργειας από γεωργικά προϊόντα πρέπει να αξιοποιούνται ακόμη περισσότερο οι δυνατότητες που παρέχουν γεωργικά και δασοκομικά υποπροϊόντα, όπως το ξύλο, το μαλλί, η κοπριά, το άχυρο και τα παραπροϊόντα των σφαγείων,

Κ. λαμβάνοντας υπόψη ότι όχι μόνο οι καταναλωτές αλλά και οι αγρότες και οι κάτοχοι δασικών εκμεταλλεύσεων πρέπει να ενημερώνονται για τις ιδιότητες των καλλιεργειών που δεν προορίζονται για τη διατροφή, την παραγωγή βιομάζας, την ανανεώσιμη ενέργεια και τις ευκαιρίες που αυτές οι καλλιέργειες παρέχουν στους τομείς της γεωργίας και της δασοκομίας,

ΚΑ. λαμβάνοντας υπόψη ότι η πρόσφατη μεταρρύθμιση της ΚΓΠ δημιούργησε τις απαραίτητες συνθήκες για την ανάπτυξη των καλλιεργειών που δεν προορίζονται για τη διατροφή μέσω της αποσύνδεσης, της χρήσης του καθεστώτος ενεργειακών καλλιεργειών και της καλλιέργειας της γης σε αγρανάπαυση,

ΚΒ. λαμβάνοντας υπόψη ότι η ενέργεια από βιομάζα αποτελεί ανανεώσιμη πηγή ενέργειας με τεράστιες δυνατότητες, ειδικότερα για τη βιώσιμη γεωργία,

ΚΓ. λαμβάνοντας υπόψη ότι οι βασικές μορφές ενέργειας από βιομάζα περιλαμβάνουν τα βιοκαύσιμα προς χρήση στις μεταφορές (που παράγονται κυρίως από καλλιέργειες δημητριακών, ζάχαρης και ελαιούχων σπόρων, καθώς και από χρησιμοποιημένα ορυκτέλαια), την οικιακή θέρμανση με βιομάζα (με τη χρήση ξυλείας και υπολειμμάτων πρίσεως), την καύση άχυρου από υπολείμματα κατεργασίας ξύλου και γεωργικά υπολείμματα σε μονάδες παραγωγής ηλεκτρικής ενέργειας ή θέρμανσης ή αμφότερων,

ΚΔ. λαμβάνοντας υπόψη ότι η ανανεώσιμη ενέργεια επί του παρόντος προσδοκάται ότι θα καλύψει μόλις το 9 έως 10 % της ενεργειακής σύνθεσης της ΕΕ έως το 2010, αντί για τον στόχο του 12 %,

ΚΕ. λαμβάνοντας υπόψη ότι τα νέα κράτη μέλη της Κεντρικής και Ανατολικής Ευρώπης καθώς και η Βουλγαρία και η Ρουμανία που θα προσχωρήσουν στην ΕΕ, αποτελούν εν δυνάμει παραγωγούς ανανεώσιμων πηγών ενέργειας και δεδομένου ότι λαμβάνουν ή θα λαμβάνουν σημαντικό μέρος της βοήθειας της ΕΕ που προέρχεται από τα διαρθρωτικά ταμεία και από το γεωργικό ταμείο, είναι αναγκαίο να ενθαρρυνθούν πλήρως αυτές οι χώρες για την αποτελεσματική αξιοποίηση των πόρων τους και να ενταχθούν στους οριζόντιους κανόνες της ΚΓΠ,

ΚΣΤ. λαμβάνοντας υπόψη ότι, εν όψει των μεταρρυθμίσεων στην αγορά ζάχαρης στην ΕΕ, και της μείωσης της παραγωγής ζαχαρότευτλων, θα πρέπει να γίνει ενδελεχής ανάλυση σχετικά με τη σκοπιμότητα αύξησης του υπάρχοντος δυναμικού για την παραγωγή βιοκαυσίμων από ζαχαρότευτλα ή από άλλες εναλλακτικές καλλιέργειες σε αυτές τις καλλιεργήσιμες εκτάσεις,

Ένα μέλλον για τις καλλιέργειες που δεν προορίζονται για τη διατροφή

1. τονίζει ότι είναι σημαντικό να αυξηθεί η υποστήριξη της έρευνας και της ανάπτυξης στην τεχνολογία καλλιεργειών που δεν προορίζονται για τη διατροφή προκειμένου να ενισχυθεί το δυναμικό και η αποδοτικότητα της βιομηχανίας· συνιστά να δοθεί έμφαση στα πλέον βιώσιμα προγράμματα βιοενέργειας, τα οποία έχουν τις περισσότερες πιθανότητες να συμβάλουν στην αγροτική οικονομία και τα οποία αποδεικνύουν την ικανότητα της βιομάζας να συνεισφέρει σημαντικά στις ενεργειακές απαιτήσεις της ΕΕ·

2. καλεί την Επιτροπή να καθορίσει κοινοτική στρατηγική και σχέδιο δράσης για την προώθηση των ανανεώσιμων πηγών ενέργειας ως συμβολή στην επισιτιστική ασφάλεια και τη βελτίωση της ενεργειακής απόδοσης της ΕΕ, προκειμένου να διασφαλισθεί με αυτόν τον τρόπο ότι ο ασφαλής εφοδιασμός με τρόφιμα ενισχύεται με την καλύτερη δυνατή αξιοποίηση των ανανεώσιμων πρώτων υλών·

3. τονίζει το γεγονός ότι δεν πρόκειται καθόλου για στόχους που ένας αποκλείει τον άλλο, αλλά ότι η προώθηση των βιοκαυσίμων μπορεί να διαδραματίσει μείζονα ρόλο στην εξασφάλιση του επισιτιστικού εφοδιασμού καθώς η γη θα εξακολουθήσει να αξιοποιείται για γεωργικούς σκοπούς·

4. καλεί την Επιτροπή να προβεί, με τη βοήθεια των κρατών μελών, των ενώσεων και των ενδιαφερομένων παραγόντων, σε απογραφή όλων των ατομικών και συλλογικών εμπειριών σχετικά με τη χρήση της βιομάζας (ανανεώσιμες πρώτες ύλες και γεωργικά και δασικά οργανικά απόβλητα) για την παραγωγή βιοκαυσίμων, θερμότητας και ηλεκτρισμού, προκειμένου οι πιο ενδιαφέρουσες πρωτοβουλίες να μπορέσουν να αναπαραχθούν σε ολόκληρη την ΕΕ·

5. χαιρετίζει τις προσπάθειες που έχει ήδη καταβάλει η Επιτροπή για την περαιτέρω προώθηση της ανάπτυξης καλλιεργειών που δεν προορίζονται για τη διατροφή και για την αύξηση της αποδοτικότητας της αξιοποίησης της ενέργειας μέσω του προγράμματος "Ευφυής ενέργεια — Ευρώπη", του "σχεδίου δράσης για τη βιομάζα" και της ανακοίνωσής της σχετικά με τα βιοκαύσιμα· ζητεί ωστόσο καλύτερο συντονισμό με τα μέτρα που έχουν ήδη ληφθεί στα κράτη μέλη· ενθαρρύνει την Επιτροπή να τηρήσει το χρονοδιάγραμμα που έχει εξαγγείλει για τις δύο αυτές πρωτοβουλίες και να θέσει σε εφαρμογή τα μέτρα που απορρέουν από αυτές το συντομότερο δυνατόν·

6. κρίνει σκόπιμο, στα πλαίσια του μακροχρόνιου σχεδιασμού της ενεργειακής πολιτικής της ΕΕ, και εξασφαλίζοντας την οικονομική και επιχειρηματική βεβαιότητα των επενδυτών και των παραγωγών, να καθοριστούν εθνικά σχέδια δράσης για τη βιομάζα βάσει ολοκληρωμένων προτάσεων που θα προσδιορίζουν τις προτεραιότητες για τη χρήση ορισμένων τύπων βιομάζας και θα καθορίζουν ειδικά περιβαλλοντικά μέτρα αλλά και πολιτικές ενημέρωσης των καταναλωτών σχετικά με τα οφέλη, τα προβλήματα και τη συνεισφορά της ανανεώσιμης αυτής πηγής ενέργειας στην αειφόρο ανάπτυξη·

7. τονίζει την ανάγκη διεξαγωγής έρευνας που να εξετάζει τις οικονομοτεχνικές και οικολογικές παραμέτρους επιλογής των ενδεδειγμένων προς καλλιέργεια ειδών, με βάση τις εδαφοκλιματικές ιδιαιτερότητες κάθε περιοχής·

8. καλεί την Επιτροπή να θέσει ως προτεραιότητα στον τομέα της γεωργίας, όπως πράττει και σε άλλους τομείς, την προώθηση της ενεργειακής εξοικονόμησης, την αξιοποίηση παραπροϊόντων για την παραγωγή ενέργειας και την αποκεντρωμένη αξιοποίηση των ανανεώσιμων πρώτων υλών·

9. τονίζει ότι οι πρώτες ύλες για την παραγωγή βιοντίζελ και βιοαιθανόλης, καθώς και για την παραγωγή θερμότητας και ηλεκτρικής ενέργειας από βιομάζα, πρέπει να προέρχονται κατά πρώτο λόγο από τα αποθέματα πρώτων υλών των κρατών μελών·

10. υπογραμμίζει τις δυνατότητες που προσφέρουν οι εξελίξεις και οι επενδύσεις στον τομέα των καλλιεργειών που δεν προορίζονται για τη διατροφή για τους αγρότες που υπόκεινται στη μεταρρύθμιση της ζάχαρης·

11. τονίζει ότι είναι σημαντικό να καταστούν υποχρεωτικοί οι στόχοι που προβλέπονται στην οδηγία 2003/30/ΕΚ σχετικά με τα βιοκαύσιμα, με τη θέσπιση ισχυρών μηχανισμών παρακολούθησης και με στόχο οι αναληφθείσες δεσμεύσεις να επιτευχθούν πρωταρχικά από την εγχώρια ευρωπαϊκή παραγωγή· θεωρεί αναγκαίο, ως εκ τούτου, να συνάδει η εμπορική πολιτική της ΕΕ με αυτόν τον στόχο·

12. τονίζει ότι ο καθορισμός δεσμευτικών στόχων δεν πρέπει σε καμία περίπτωση να οδηγήσει στην κατάργηση ή τη μείωση των υπαρχόντων κινήτρων για την παραγωγή βιοκαυσίμων στην ΕΕ· θεωρεί ότι ο καθορισμός αυτών των στόχων θα πρέπει να γίνει σε συνάρτηση με την αναθεώρηση της κοινοτικής νομοθεσίας για τη φορολογία επί των ενεργειακών προϊόντων·

13. τονίζει, ενόψει της αυξανόμενης μείωσης των πρώτων υλών, τη σημασία μηχανισμών της αγοράς οι οποίοι να παρέχουν στις ενεργειακές καλλιέργειες βιομάζας τη δυνατότητα διαρκούς ανταγωνιστικότητας ακόμη και χωρίς κρατικές επιχορηγήσεις·

14. τονίζει ότι οι αποφάσεις για την ανάπτυξη της αξιοποίησης των ανανεώσιμων πηγών ενέργειας των επιμέρους κρατών μελών πρέπει να λαμβάνουν υπόψη τις τοπικές συνθήκες, ιδίως σε συνάρτηση με τις δυνατότητες αυτής της ανάπτυξης·

15. επισημαίνει το γεγονός ότι όλες οι αγροτικές περιοχές διαθέτουν σημαντικό δυναμικό παραγωγής βιομάζας, αλλά ότι οι φτωχότερες μεταξύ αυτών δυσκολεύονται πάντα περισσότερο να αξιοποιήσουν αυτό το δυναμικό λόγω του ασθενέστερου επιπέδου παραγωγής τους και των φυσικών και διαρθρωτικών τους μειονεκτημάτων· τονίζει ότι πρέπει συνεπώς να τους δοθεί προτεραιότητα στη χρησιμοποίηση των διαρθρωτικών ταμείων για την αξιοποίηση των δυνατοτήτων τους·

16. τονίζει την αναγκαιότητα να καταρτισθούν, στα πλαίσια των εθνικών και περιφερειακών αναπτυξιακών στρατηγικών για την περίοδο 2007-2013, επιχειρησιακά προγράμματα εκμετάλλευσης της βιομάζας και να διασφαλιστεί η από κοινού χρηματοδότησή τους από τα διαρθρωτικά ταμεία, από το Ταμείο Συνοχής καθώς και από το 7ο πρόγραμμα πλαίσιο της Ευρωπαϊκής Κοινότητας για δραστηριότητρες έρευνας, ανάπτυξης και επίδειξης (2007-2013)·

17. τονίζει ότι κανένα μέτρο για την προώθηση των ενεργεικών καλλιεργειών δεν πρέπει να οδηγήσει σε περαιτέρω αύξηση της τιμής της ενέργειας για τα νοικοκυριά και τις επιχειρήσεις και, κατά συνέπεια, στην επιδείνωση της ευρωπαϊκής ανταγωνιστικότητας στο πλαίσιο του παγκόσμιου ανταγωνισμού·

18. προτρέπει την Επιτροπή να αναθεωρήσει τις ρυθμίσεις αγρανάπαυσης στο πλαίσιο του καθεστώτος ενεργειακών καλλιεργειών, όπως ορίζονται στη μεταρρύθμιση της ΚΓΠ, και να αυξήσει σημαντικά τη μέγιστη έκταση που δικαιούται επιπλέον ενίσχυσης καθώς και το επίπεδο των πληρωμών· υπενθυμίζει σχετικά ότι απεφάνθη προσφάτως υπέρ της αύξησης των ενισχύσεων που χορηγούνται σε καλλιεργήσιμες εκτάσεις ενεργειακών καλλιεργειών σε 80 ευρώ ανά εκτάριο ετησίως, βάσει μέγιστης εγγυημένης έκτασης 2200000 εκταρίων·

19. προτρέπει την Επιτροπή να διευρύνει τον κατάλογο των επιλέξιμων ειδών προς καλλιέργεια για την παραγωγή βιοκαυσίμων στα συστήματα υποστήριξης, να διασφαλίσει ότι η επιλογή των καταλληλότερων ενεργειακών καλλιεργειών θα γίνεται σε τοπικό και περιφερειακό επίπεδο, να διασφαλίσει αντίστοιχες μορφές στήριξης σε όλες τις μορφές ανανεώσιμων πηγών ενέργειας όπως η βιοαιθανόλη, το βιοντίζελ και η αναερόβια χώνευση (βιοαέριο) και να παράσχει επαρκή κίνητρα στους παραγωγούς για τη στροφή προς αυτού του είδους τις καλλιέργειες·

20. τονίζει ότι η προώθηση των καλλιεργειών που δεν προορίζονται για τη διατροφή πρέπει να χρηματοδοτηθεί επαρκώς, ώστε να συμπεριλάβει την ορθολογική χρήση των ταμείων, χωρίς να τεθούν σε κίνδυνο με τον τρόπο αυτό οι υπόλοιποι στόχοι που καθορίζονται στον κανονισμό (ΕΚ) αριθ. 1698/2005 του Συμβουλίου, της 20ής Σεπτεμβρίου 2005, για τη χρησιμοποίηση του Ευρωπαϊκού Γεωργικού Ταμείου για την Ανάπτυξη της Υπαίθρου·

21. καλεί την Επιτροπή να άρει τα εμπόδια για την ανάπτυξη των ενεργειακών καλλιεργειών στα νέα κράτη μέλη, τα οποία εφαρμόζουν το απλοποιημένο σύστημα της ενιαίας ενίσχυσης βάσει της έκτασης (SAPS) και συνεπώς δεν λαμβάνουν οικονομική ενίσχυση από την ΕΕ·

22. θεωρεί σημαντικό οι πριμοδοτήσεις για τις ενεργειακές καλλιέργειες στα νέα κράτη μέλη να αποκλειστούν από τον μηχανισμό της σταδιακής εφαρμογής·

23. εκφράζει την άποψη ότι οι ενισχύσεις για τις ενεργειακές καλλιέργειες στα νέα κράτη μέλη πρέπει να διαχωρισθούν από το σύστημα SAPS, ούτως ώστε να υπάρξει πρόσθετη ενίσχυση για αυτές τις καλλιέργειες·

24. επισημαίνει ότι, μακροπρόθεσμα, οι καλλιέργειες που δεν προορίζονται για τη διατροφή πρέπει να γίνουν οικονομικά βιώσιμες και καλεί την Επιτροπή να εξασφαλίσει βιώσιμες λύσεις και σταθερές διατάξεις για τον κλάδο, προκειμένου να προωθούνται αναγκαίες προσαρμογές και επενδύσεις, έτσι ώστε αυτές οι καλλιέργειες να μην χρειάζονται χρηματοδότηση με δημόσιους πόρους·

25. επισημαίνει ότι πρέπει να δοθεί ιδιαίτερη προσοχή προκειμένου να αποφευχθεί εντατικοποίηση της παραγωγής σε βαθμό ικανό να επιφέρει δυσμενείς επιπτώσεις στο περιβάλλον με τη μόλυνση των εδαφών με υπολείμματα λιπασμάτων και προϊόντων φυτοπροστασίας, καθώς και με την εξάντληση και μόλυνση των υδατίνων πόρων·

26. τονίζει τη σημασία της ενθάρρυνσης της επικοινωνίας μεταξύ του τομέα της γεωργίας και της επεξεργασίας μέσω της παροχής σαφών συμβάσεων, τεχνολογικής ερμηνείας και άλλων κινήτρων·

27. ζητεί από την Επιτροπή να ενθαρρύνει αναλογικά για όλα τα κράτη μέλη τα προγράμματα επιχορηγήσεων και δανείων σε κοινοτικό, εθνικό και περιφερειακό επίπεδο για σκοπούς όπως η κατασκευή μονάδων επεξεργασίας και η ανάπτυξη πρώτων υλών·

28. ζητεί από την Επιτροπή να εκτιμήσει τα πιθανά οφέλη των καλλιεργειών που δεν προορίζονται για τη διατροφή από την άποψη των ευκαιριών απασχόλησης και μείωσης του κόστους των μεταφορών, μέσω της κατασκευής μονάδων παραγωγής ανανεώσιμης ενέργειας στις αγροτικές περιοχές·

29. τονίζει τη σημασία της θέσπισης μέτρων για τη διασφάλιση συγκεκριμένης ποιότητας των εισαγόμενων πρώτων υλών και τη συμμόρφωση προς κοινωνικά και περιβαλλοντικά πρότυπα, βάσει των ισχυόντων προτύπων εντός της ΕΕ·

30. προτρέπει την Επιτροπή να καταβάλει περαιτέρω προσπάθειες να συνδυάσει τα πρότυπα ποιότητας των προϊόντων και τη στήριξη προς τις ανανεώσιμες πρώτες ύλες σε ολόκληρη την ΕΕ, προκειμένου να προαχθεί μία εσωτερική αγορά ανανεώσιμων πηγών ενέργειας·

31. καλεί την Επιτροπή να στηρίξει, μέσω ρυθμιστικών αλλαγών, την προώθηση των καλλιεργειών που δεν προορίζονται για τη διατροφή, στον βαθμό που ανταποκρίνονται στα κριτήρια της αειφόρου ανάπτυξης και προάγουν μία πολυλειτουργική γεωργία σε ολόκληρη την ΕΕ·

32. είναι της γνώμης ότι πρέπει να μελετηθούν οι επιπτώσεις των ενεργειακών καλλιεργειών στη γεωργία και ότι πρέπει να ελεγχθεί η θέσπιση διατάξεων για να αποτραπεί μια ανεξέλεγκτη εξάπλωση χωροκατακτητικών φυτικών ειδών·

33. ζητεί τη χρήση των υφιστάμενων μηχανισμών ελέγχου, όπως έλεγχο της συμμόρφωσης, προκειμένου να διασφαλίζεται ότι δεν διακυβεύονται η βιοποικιλότητα και τα περιβαλλοντικά αγαθά του εδάφους, των υδάτων και του αέρα από τη βιολογική παραγωγή καυσίμων, ενέργειας και υλικών από ανανεώσιμες πρώτες ύλες και να επιτευχθεί πραγματική μείωση των αερίων του φαινομένου του θερμοκηπίου·

34. καλεί την Επιτροπή να εξετάσει το ενδεχόμενο ανάπτυξης σε επίπεδο ΕΕ μίας βάσης δεδομένων διαφανούς και προσβάσιμης από το κοινό, η οποία θα περιλαμβάνει τα οφέλη κύκλου ζωής των ανανεώσιμων πρώτων υλών, καθώς και τα αποτελέσματα των αξιολογήσεων του κύκλου ζωής·

35. ζητεί οι στρατηγικές δημοσίων συμβάσεων να υποστηρίζουν την εισαγωγή υλικών προερχόμενων από βιομάζα, προκειμένου να ενισχυθεί η ευαισθητοποίηση σχετικά με τις πιθανές χρήσεις των ανανεώσιμων πρώτων υλών και τα ευρύτερα οφέλη τους για το περιβάλλον και την υγεία·

36. προτρέπει την Επιτροπή να υποστηρίξει τη διάδοση και την τεχνολογική μεταφορά της ευρωπαϊκής έρευνας, ανάπτυξης και δοκιμής βιοϋλικών, βιοενέργειας και βιοκαυσίμων και να υποστηρίξει μία εκστρατεία ευαισθητοποίησης του κοινού·

37. τονίζει την ανάγκη ενοποίησης σε επίπεδο ΕΕ των εθνικών δραστηριοτήτων έρευνας, ανάπτυξης και δοκιμής στον τομέα των βιοϋλικών, και συγκεκριμένα με στόχο τη θέσπιση κοινοτικού ερευνητικού προγράμματος για την τεχνολογία μετατροπής της βιομάζας σε ενέργεια, καύσιμα και χημικά·

38. καλεί την Επιτροπή να λάβει μέτρα για να επιτύχει το συντομότερο δυνατόν συμβιβασμό μεταξύ της αυτοκινητοβιομηχανίας και του κλάδου του πετρελαίου ως προς την παραγωγή βιοκαυσίμων βάσει της αρχής "βιοκαύσιμα για τα οχήματα, όχι οχήματα για τα βιοκαύσιμα"·

Δυνατότητες που παρέχονται από ειδικές καλλιέργειες και προϊόντα

39. καλεί την Επιτροπή να λάβει μέτρα για την ενθάρρυνση της παραγωγής χημικών σκευασμάτων από γεωργικές πρώτες ύλες, ώστε να αυξηθεί το εισόδημα των αγροτών και να εφοδιαστεί η αγορά με προϊόντα υγιεινά και φιλικά προς το περιβάλλον, τα οποία θα αντικαταστήσουν τα μη βιοδιασπώμενα χημικά προϊόντα·

40. αναγνωρίζει ότι οι εφαρμογές των ειδικών καλλιεργειών σε μικρή και αποκεντρωμένη κλίμακα μπορούν να είναι πολύ αποδοτικές και κατά συνέπεια να ωφελήσουν μεγάλο ποσοστό αγροτών· καλεί, ως εκ τούτου, την Επιτροπή να ενθαρρύνει τις εξελίξεις σε αυτόν τον τομέα προκειμένου να αυξηθεί σταδιακά η παραγωγή τους·

41. ενθαρρύνει τις πρόσφατες εξελίξεις που σημειώθηκαν στη βιομηχανία πλαστικών, λιπαντικών και μονωτικών υλικών για την αντικατάσταση των συμβατικών προϊόντων από φυτικά προϊόντα· καλεί την Επιτροπή να καταστήσει υποχρεωτική τη χρήση αυτών των φυτικών προϊόντων όταν αποτελούν κατάλληλη εναλλακτική λύση αντί των συμβατικών·

42. υπογραμμίζει τη δυνατότητα της γεωργίας να παράγει φαρμακευτικά φυτά για την παρασκευή εμβολίων και άλλων προϊόντων, με σκοπό τον εφοδιασμό της ιατρικής βιομηχανίας με επαρκή μέσα υγειονομικής περίθαλψης·

43. στηρίζει τη χρήση σκευασμάτων στη γεωργία ως λιπασμάτων, φυτοφαρμάκων και εντομοκτόνων προερχομένων από γεωργικά προϊόντα, ενθαρρύνοντας τις βιολογικές μεθόδους καλλιέργειας ως προς τη λίπανση και τη φυτοπροστασία·

44. επισημαίνει ότι η αυξανόμενη καταναλωτική ζήτηση για προϊόντα φιλικά προς το περιβάλλον και ωφέλιμα για την υγεία αποτελεί πρόκληση για τον κλάδο της γεωργίας να παράγει πρώτες ύλες για φυσικά και υποαλλεργικά καλλυντικά, φιλικά προς το περιβάλλον φυσικά είδη κλωστοϋφαντουργίας και καινοτόμα προϊόντα διατροφής·

45. καλεί την Επιτροπή να ενθαρρύνει περαιτέρω την καινοτομία, που υπόσχεται νέες τεχνολογίες όπως η συνδυασμένη παραγωγή χαρτιού και βιοαιθανόλης από άχυρο·

Προώθηση της παραγωγής θερμότητας και ηλεκτρικής ενέργειας από γεωργικούς πόρους

46. τονίζει τις δυνατότητες που προσφέρει η χρήση γεωργικών υπολειμμάτων και λυμάτων για την παραγωγή θέρμανσης, ψύξης και ηλεκτρικής ενέργειας, βάσει αποδοτικών μεθόδων από οικονομικής και περιβαλλοντικής άποψης που δύνανται να προσφέρουν μεγαλύτερη αυτονομία στον γεωργικό τομέα και στις αγροτικές κοινότητες·

47. ζητεί να προσανατολιστούν περισσότερο οι πιστώσεις για έρευνα και ανάπτυξη της υπαίθρου προς την αποτελεσματικότερη και μαζικότερη χρήση των οργανικών αποβλήτων που προέρχονται από τη γεωργία και τη δασοκομία για ατομικές ή συλλογικές χρήσεις στο αγροτικό περιβάλλον·

48. ζητεί από την Επιτροπή να προωθήσει την αποτελεσματική αξιοποίηση της διαθέσιμης βιομάζας υπό μορφήν γεωργικών και δασοκομικών αποβλήτων, καθώς επίσης της ενεργειακής καλλιέργειας με ειδικά φυτά, για παράδειγμα ξυλώδη φυτά ταχείας ανάπτυξης όπως η ιτέα, η λεύκα ή ποώδη όπως ορισμένα αγρωστώδη, με σεβασμό στις αυτόχθονες φυτοκοινωνίες κάθε κράτους μέλους, για την παραγωγή θερμότητας και παράλληλα την παροχή συνδρομής στην αξιοποίηση ορισμένων λυμάτων·

49. τονίζει τη σπουδαιότητα θέσπισης υποχρεωτικών στόχων για ανανεώσιμη παραγωγή θέρμανσης και από γεωργικά παραπροϊόντα καθώς και για τη δυνατότητα αξιοποίησης της τηλεθέρμανσης, οι οποίες θα τονώσουν την αποτελεσματική χρήση της βιομάζας ως ανανεώσιμης ενεργειακής πηγής και την ανάπτυξη νέων τοπικών αγορών για γεωργικά προϊόντα·

50. θεωρεί απαραίτητο να δημιουργηθούν οι καλύτερες δυνατές συνθήκες για τη χρήση της βιομάζας, να οριστούν σαφείς κανόνες για τα συστήματα ενίσχυσης και να αυξηθούν οι οικονομικοί πόροι για την αύξηση και την καλύτερη αξιοποίηση της παραγωγής·

51. καλεί την Επιτροπή να απευθύνει στα κράτη μέλη σύσταση να κάνουν χρήση αποτελεσματικών κινήτρων, όπως φορολογικών περικοπών, προκειμένου να προαχθεί η χρήση ανανεώσιμης ενέργειας και η παραγωγή ενέργειας από ανανεώσιμα, τοπικά πρωτογενή προϊόντα·

52. προτείνει την περαιτέρω προώθηση των προσπαθειών για την ενθάρρυνση της παραγωγής και χρήσης ανανεώσιμων πηγών ενέργειας απευθείας στη γεωργική εκμετάλλευση, όπως έχουν ήδη καταβληθεί από πολλές μονάδες επεξεργασίας μικρής κλίμακας, όπου υπάρχουν καλές προοπτικές για σύντομη εμπορική επιτυχία χωρίς διαρκείς επιχορηγήσεις·

53. ενημερώνει τους αγρότες για τις δυνατότητες και τις επιχειρηματικές διεξόδους που παρέχει η καλλιέργεια ενεργειακών φυτών μετά τους περιορισμούς που επιφέρει η αναθεωρημένη κοινή γεωργική πολιτική·

54. ενθαρρύνει τη δημιουργία βιοδιυλιστηρίων που αυξάνουν την αποδοτικότητα του κόστους των τελικών προϊόντων με την ολοκληρωμένη χρήση της βιομάζας·

55. καλεί τα κράτη μέλη να ευαισθητοποιήσουν τους πολίτες τους όσον αφορά τις θετικές συνέπειες που έχει για την προστασία του περιβάλλοντος η χρήση της βιομάζας και των ανανεώσιμων πηγών ενέργειας, διοργανώνοντας διαφημιστικές εκστρατείες με κύριο αποδέκτη τη νεότερη γενιά στην οποία πρέπει να καλλιεργηθεί οικολογική συνείδηση·

56. τονίζει ότι δεν πρέπει να παραβλεφθεί η ανάγκη χρήσης γεωργικών υποπροϊόντων και άλλων αποβλήτων βιομάζας, όπως και βιοδιασπώμενων βιομηχανικών αποβλήτων·

Δυνατότητες για τα βιοκαύσιμα

57. επισημαίνει ότι η αντικατάσταση των ορυκτών καυσίμων μπορεί να οδηγήσει σε οικονομικές ευκαιρίες καθώς και στη δημιουργία θέσεων απασχόλησης, σύμφωνα με τη στρατηγική της Λισαβόνας·

58. υπενθυμίζει ότι, εφόσον η ΕΕ πρέπει να λάβει μέτρα για την καταπολέμηση των αερίων του φαινομένου του θερμοκηπίου και την προστασία του περιβάλλοντος, η παραγωγή βιοκαυσίμων, που αποτελεί δυνατότητα διαφοροποίησης των πηγών ενέργειάς της, οφείλει να σέβεται τους κανόνες της αειφόρου γεωργίας·

59. εφιστά την προσοχή στην ανάγκη να δοθεί προτεραιότητα στην έρευνα για την ανάπτυξη νέων τεχνολογιών για την παραγωγή και τη χρήση ανανεώσιμων καυσίμων·

60. προτρέπει τα κράτη μέλη να εξετάσουν το ενδεχόμενο θέσπισης μέτρων, όπως πρόσθετα φορολογικά κίνητρα και ανάμιξη πάγιας ποσότητας βιοκαυσίμου με ορυκτά καύσιμα ως πολλά υποσχόμενων τρόπων προαγωγής των βιοκαυσίμων στο μέλλον·

61. τονίζει ωστόσο ότι η λήψη φορολογικών μέτρων όπως φοροαπαλλαγών χρειάζεται προσεκτικό χειρισμό ώστε να αποφευχθεί η στρέβλωση της αγοράς διαμέσου μίας υπεραντιστάθμισης των εισαγόμενων βιοκαυσίμων και εκείνων των μορφών ενέργειας των οποίων το κόστος παραγωγής είναι ιδιαιτέρως χαμηλό·

62. προτρέπει τα κράτη μέλη να επιβάλουν φόρους και δασμούς για αρκετά μακρόχρονες περιόδους, ώστε να διασφαλισθεί η εμπιστοσύνη της βιομηχανίας και να τονωθούν οι επενδύσεις·

63. ζητεί από την Επιτροπή να εξετάσει το ενδεχόμενο καθιέρωσης ρυθμίσεων ειδικής πρόσβασης στην αγορά επί των εισαγωγών βιοκαυσίμων από τρίτες χώρες όπως η Βραζιλία, ώστε να μπορεί να διασφαλιστεί η παγκόσμια επισιτιστική ασφάλεια, η βιοποικιλότητα και η δυνατότητα αποθήκευσης CO2 των παρθένων δασών μέσω της σκόπιμης κατάργησης των εισφορών και της προώθησης έργων ανάπτυξης της υπαίθρου για τη διαρκή αξιοποίηση των πόρων στις τρίτες χώρες· εκφράζει την άποψη ότι με αυτόν τον τρόπο μπορεί να δοθεί η ευκαιρία στη βιομηχανία βιοκαυσίμων στην ΕΕ να παραμείνει ανταγωνιστική τηρώντας υψηλές περιβαλλοντικές προδιαγραφές·

64. απευθύνει έκκληση για αύξηση της χρηματοδότησης της έρευνας για νέες οικονομικά αποδοτικές και βιώσιμες τεχνολογίες, η ανάπτυξη των οποίων προσαρμόζεται καλύτερα στις ανάγκες της βιομηχανίας βιοκαυσίμων·

65. χαιρετίζει τον κατάλληλο συνυπολογισμό της προώθησης της έρευνας για νέες και πιο αποδοτικές οικονομικά τεχνολογίες για βιοκαύσιμα·

66. συνιστά να δοθεί ουσιαστική υποστήριξη στην έρευνα και στην ανάπτυξη μίας δεύτερης γενιάς βιοκαυσίμων αλλά και να ληφθούν σοβαρά υπόψη οι δυνατότητες που παρέχονται στο πλαίσιο υφισταμένων προτάσεων που συμβάλλουν ουσιαστικά στην επίλυση περιβαλλοντικών προβλημάτων, όπως για παράδειγμα η παραγωγή υδρογόνου από ανανεώσιμες πηγές ενέργειας·

67. αναγνωρίζει ότι τα βιοκαύσιμα, προς το παρόν και μέχρις ότου καταστεί εφικτή η παραγωγή τους με λιγότερα έξοδα — εξ ου και η σημασία των αντιστοίχων πόρων για την έρευνα —, είναι πιο ακριβά από τα ορυκτά καύσιμα, αλλά υπογραμμίζει ότι η ανάμιξη βιοκαυσίμων με ορυκτά καύσιμα έχει θετικές επιπτώσεις στο περιβάλλον·

68. καλεί την Επιτροπή να προτείνει χωρίς καθυστέρηση αναθεώρηση της οδηγίας 98/70/ΕΚ σχετικά με την ποιότητα των καυσίμων βενζίνης και ντίζελ, ώστε να καθοριστούν τα κατάλληλα μέσα για τη διευκόλυνση της υλοποίησης των στόχων που τίθενται στην οδηγία 2003/30/ΕΚ σχετικά με τα βιοκαύσιμα και κατά συνέπεια να προαχθούν περαιτέρω τα βιοκαύσιμα·

*

* *

69. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή.

[1] ΕΕ L 283 της 27.10.2001, σ. 33. Οδηγία όπως τροποποιήθηκε τελευταία με την Πράξη Προσχώρησης του 2003.

[2] Απόφαση αριθ. 1230/2003/ΕΚ του Ευρωπαϊκού Κοινοβουλίου και του Συμβουλίου, της 26ης Ιουνίου 2003, για θέσπιση πολυετούς προγράμματος δράσης στο πεδίο της ενέργειας: "Ευφυής ενέργεια — Ευρώπη" (2003-2006) (ΕΕ L 176 της 15.7.2003, σ. 29).

[3] ΕΕ L 123 της 17.5.2003, σ. 42.

[4] ΕΕ L 350 της 28.12.1998, σ. 58. Οδηγία όπως τροποποιήθηκε τελευταία από τον κανονισμό (ΕΚ) αριθ. 1882/2003 (ΕΕ L 284 της 31.10.2003, σ. 1).

[5] ΕΕ L 270 της 21.10.2003, σ. 1. Κανονισμός όπως τροποποιήθηκε τελευταία από τον κανονισμό (ΕΚ) αριθ. 319/2006 (ΕΕ L 58 της 28.2.2006, σ. 32).

[6] ΕΕ L 49 της 19.2.2004, σ. 1.

[7] ΕΕ L 283 της 31.10.2003, σ. 51. Οδηγία όπως τροποποιήθηκε τελευταία από την οδηγία 2004/75/ΕΚ (ΕΕ L 157 της 30.4.2004, σ. 100).

[8] Κείμενα που εγκρίθηκαν, P6_TA(2005)0365.

--------------------------------------------------